**Informatīvais ziņojums**

**“Par nacionālo pārstāvju noteikšanu Eiropas kiberdrošības industriālā, tehnoloģiskā un zinātniskā kompetenču centra valdē”**

# Ievads

Informatīvais ziņojums “Par nacionālo pārstāvju noteikšanu Eiropas kiberdrošības industriālā, tehnoloģiskā un zinātniskā kompetenču centra valdē” (turpmāk – ziņojums) sagatavots, ņemot vērā Eiropas Komisijas (turpmāk – EK) 2021. gada 17. februāra vēstuli Nr. (2021)1312834 ar lūgumu 15 dienu laikā no vēstules saņemšanas brīža iesniegt EK informāciju par nacionālo pārstāvi un nacionālā pārstāvja aizvietotāju Eiropas kiberdrošības industriālā, tehnoloģiskā un zinātniskā kompetenču centra (turpmāk – Centra) valdē.

2020. gada 11. decembrī tika panākta politiskā vienošanās attiecībā uz Eiropas Parlamenta un Padomes regulu, ar ko izveido Eiropas Industriālo, tehnoloģisko un pētniecisko kiberdrošības centru un Nacionālo koordinācijas centru tīklu (turpmāk – regula). Uz doto brīdi regula vēl nav stājusies spēkā.

Saskaņā ar regulu, tiek veidots Centrs, kas būs Eiropas Savienības (turpmāk – ES) galvenais instruments, lai apvienotu investīcijas kiberdrošības pētniecībā, tehnoloģijās un industriālā attīstībā. Cita starpā, regulas 12. pants uzliek dalībvalstīm pienākumu nominēt pārstāvi un pārstāvja aizvietotāju Centra valdē. Ziņojuma mērķis ir informēt par Centra valdi un identificēt atbildīgās iestādes, kas nodrošinās nacionālo interešu pārstāvību valdē.

# 2.   Centrs un valde

**2.1. Centrs**

Regula paredz, ka tiek veidots Centrs un Nacionālo koordinācijas centru tīkls (turpmāk – Tīkls). Centrs sekmēs un koordinēs Tīkla darbību, kā arī sniegs atbalstu Kiberdrošības kompetenču kopienai (turpmāk – Kopiena), tādējādi veicinot kiberdrošības tehnoloģiju attīstību un atvieglojot iespējas izmantot šādi iegūtu lietpratību. Konkrēti, Centrs, piešķirot dotācijas un rīkojot iepirkumus, ciešā sadarbībā ar Tīklu un Kopienu būs galvenā īstenošanas struktūra attiecībā uz ES finanšu līdzekļiem nākamajā daudzgadu budžetā 2021. – 2027. gadam, kas atvēlēti kiberdrošībai, primāri saskaņā ar ierosināto Digitālās Eiropas programmu un programmu “Apvārsnis Eiropa”, kā arī noteiktos gadījumos citu programmu īstenošanai.

Paredzēts, ka Centru līdzpārvaldīs dalībvalstis un EK ar mērķi nodrošināt spēcīgāku koordināciju starp pētniecību un inovācijām, kā arī stratēģiju izstrādi ES un nacionālajā līmenī, ļaus dalībvalstīm plānot un lemt par finansiālajām kontribūcijām Centra kopējās darbībās (*joint actions*) un: a) ieviest pētniecības un inovāciju, un kapacitātes veidošanas darbības; b) ļaus, sadarbībā ar dalībvalstīm, atbalstīt attīstīta kiberdrošības ekipējuma, rīku un datu infrastruktūras izveidi un iepirkumus Eiropā, kā arī nodrošināt plašu jaunāko kiberdrošības risinājumu pielietošanu. Šo mērķu īstenošanai, Centrs sniegs atbalstu dalībvalstīm arī kopēju produktu iegādei dalībvalstu vārdā.

**2.2. Valdes sastāvs, mērķi un uzdevumi**

Saskaņā ar regulu, valdes galvenais uzdevums ir definēt kopējo Centra operāciju virzienu un nodrošināt, ka Centrs veic savus uzdevumus saskaņā ar regulu. Papildus, valdei būs jāpārrauga Centra stratēģiskās un īstenošanas (*implementation*) darbības, un jānodrošina to sinerģija. Savukārt, lai nodrošinātu Centra pienācīgu funkcionēšanu, EK un dalībvalstīm jānodrošina, ka valdē apstiprinātās personas ir ar atbilstošu pieredzi un zināšanām, kā arī jācenšas ierobežot pārstāvju mainību, lai nodrošinātu valdes darba nepārtrauktību.

Regula paredz, ka:

* valdē ir viens pārstāvis no katras dalībvalsts un divi EK pārstāvji, kuri rīkojas ES vārdā. Katram valdes loceklim ir viens aizstājējs, kurš valdē piedalās valdes locekļa prombūtnē. Valdes locekļus nozīmē dalībvalstis un tiem jābūt dalībvalsts publiskā sektora amatpersonām;
* valdes locekļus un viņu aizstājējus ieceļ, pamatojoties uz viņu zināšanām tehnoloģiju jomā vai attiecīgajām vadības, administratīvajām, budžeta veidošanas prasmēm un spējām nodrošināt koordināciju sinerģijas un kopējas iniciatīvas starp dažādu ES kiberdrošības rīcībpolitiku, vai saistību ar Nacionālo koordinācijas centru;
* valdes locekļu un viņu aizstājēju pilnvaru termiņš ir četri gadi. Minēto pilnvaru termiņu var pagarināt;
* valdes locekļi darbojas aizsargājot Centra mērķus un pamatuzdevumus, identitāti, autonomiju un saskanību;
* valde var uzaicināt novērotājus, ieskaitot no citām ES iestādēm un Kopienas un Stratēģiskās padomdevēju grupas, dalībai sanāksmēs;
* viens ES Kiberdrošības aģentūras (ENISA) pārstāvis būs patstāvīgais novērotājs.

Regulas 13. pants nosaka, ka valde:

* ir vispārēji atbildīga par Centra stratēģisko orientāciju un operācijām, kā arī uzrauga Centra darbības un ir atbildīga par visiem uzdevumiem, kas nav specifiski noteikti Izpilddirektoram;
* izstrādā un pieņem darba kārtību, kā arī uzrauga tās ieviešanu;
* pamatojoties uz darba kārtību, pieņem daudzgadu darba programmu;
* pieņem ikgadējo darba programmu;
* pieņem Centra ikgadējās finanšu atskaites;
* pieņem Centra īpašos finanšu noteikumus;
* ikgadējās darba programmas ietvaros pieņem lēmumus novirzīt finansējumu no ES budžeta kopējām darbībām starp ES un DV;
* pamatojoties uz ikgadējo darba programmu un pieņemtajiem lēmumiem attiecībā uz kopējām darbībām, pieņemt lēmumus attiecībā uz kopējo darbību aprakstiem un īstenošanas noteikumiem;
* pieņem Izpilddirektora apstiprināšanas procedūru, kā arī pieņem, atbrīvo un pagarina termiņu un sniedz norādījumus un uzrauga Izpilddirektoru;
* pieņem kritērijus un procedūras, lai novērtētu un akreditētu subjektus kā Kopienas locekļus;
* pieņem darba procedūras sadarbībai ar citām ES iestādēm;
* nozīmē grāmatvedi;
* pieņem Centra gada budžetu,
* pieņem caurspīdības noteikumus Centram un noteikumus interešu konfliktu novēršanai attiecībā uz valdi;
* pieņem lēmumus attiecībā uz Kopienas darba grupu izveidi, ņemot vērā Stratēģiskās padomdevēju grupas padomus;
* ieceļ Stratēģiskās padomdevēju grupas biedrus, pieņem noteikumus attiecībā uz grupas biedru izmaksu kompensāciju;
* izveido monitorēšanas mehānismu finanšu līdzekļu ieviešanai, ko pārvalda Centrs saskaņā ar darba kārtību, misiju un daudzgadu darba programmu, un to programmu noteikumiem, no kurienes līdzekļi tiek ņemti;
* nodrošina regulāru dialogu un izveido efektīvu sadarbības mehānismu ar Kopienu;
* izveido Centra komunikāciju politiku pamatojoties uz Izpilddirektora rekomendācijām;
* ir atbildīga par adekvātu pēcpārbaužu monitoringu attiecībā uz dažādu izvērtējumu secinājumiem;
* ja nepieciešams, izveido ieviešanas noteikumus personāla regulās un nodarbinātības noteikumos;
* ja nepieciešams, sagatavo noteikumus nacionālo ekspertu piesaistei Centram un praktikantu izmantošanai;
* pieņem Centra drošības noteikumus;
* pieņem pret krāpniecības un pretkorupcijas stratēģiju;
* ja nepieciešams, pieņem metodoloģiju, lai aprēķinātu brīvprātīgās finansiālās un nefinansiālās (*in-kind*)kontribūcijas no kontributējošajām dalībvalstīm saskaņā ar “Apvārsnis Eiropa” un Digitālās Eiropas programmām, vai citām saistošajām regulām;
* pieņemot lēmumu par ikgadējo darba programmu un daudzgadu darba programmu, nodrošina saskaņotību ar tām “Apvārsnis Eiropa” un Digitālās Eiropas programmas daļām, kuras nepārvalda Centrs;
* pieņem ikgadējo ziņojumu par Centra stratēģisko mērķu izpildi un prioritātēm, kā arī pēc nepieciešamības sniedz rekomendācijas to labākai realizācijai.

# 3.  Situācijas raksturojums

Ņemot vērā, ka regula vēl nav stājusies spēkā, EK 2021. gada 17. februāra vēstulē Nr. (2021)1312834 lūdz nominēt pārstāvjus Centra “ēnu” valdei, kas tiktu apstiprināta līdz ar regulas stāšanos spēkā, tādējādi paātrinot Centra darba procesa uzsākšanu un nodrošinātu tūlītēju valdes darbu. Pirmā sanāksme tiek plānota uz 2021. gada martu.

Kā jau minēts iepriekš, regula paredz, ka EK un dalībvalstīm būtu jānodrošina, ka valdē apstiprinātās personas ir ar atbilstošu pieredzi un zināšanām, kā arī jācenšas ierobežot pārstāvju mainību, lai nodrošinātu valdes darba nepārtrauktību.

Saskaņā ar Ministru kabineta 2003. gada 29. aprīļa noteikumu Nr. 236 “Aizsardzības ministrijas nolikums” 5.15.1 apakšpunktu Aizsardzības ministrijas uzdevums ir koordinēt informācijas tehnoloģiju drošības politikas veidošanu un īstenošanu. Tādējādi Aizsardzības ministrijai ir attiecīgās zināšanas tehnoloģiju jomā un spēja nodrošināt koordināciju, sinerģijas un kopējas iniciatīvas attiecībā uz ES kiberdrošības rīcībpolitiku. Aizsardzības ministrija bija arī kompetentā iestāde attiecībā uz regulas skaņošanu. Savukārt Vides aizsardzības un reģionālās attīstības ministrijas pārziņā ir informācijas sabiedrība, elektroniskā pārvalde un valsts informācijas un komunikācijas tehnoloģiju pārvaldība (Ministru kabineta 29.03.2011. noteikumu Nr. 233 “Vides aizsardzības un reģionālās attīstības ministrijas nolikums” 4.1.8. punkts). Turklāt Vides aizsardzības un reģionālās attīstības ministrija ir arī atbildīga par Digitālās Eiropas programmas administrēšanu. Savukārt “Apvārsnis Eiropa” programmas administrēšanu nodrošina Izglītības un zinātnes ministrija.

**4.  Piedāvātais risinājums**

Saskaņā ar regulas 12. pantu, Centra valdē pārstāvību nodrošina viens dalībvalsts nominētais pārstāvis, vai pārstāvja prombūtnes laikā - tā aizvietotājs. Ņemot vērā regulā izvirzītās prasības pārstāvim, tai skaitā tehniskās zināšanas un kompetencei kiberdrošības rīcībpolitikā, Aizsardzības ministrija būtu kompetentā iestāde, kas deleģē pārstāvi Centra valdē. Savukārt, ņemot vērā Vides aizsardzības un reģionālās attīstības ministrijas interesi iesaistīties valdes darbā un kompetenci informācijas un komunikācijas tehnoloģiju jomā, kā arī lomu Digitālās Eiropas programmas koordinācijā, Vides aizsardzības un reģionālās attīstības ministrijai būtu piešķiramas tiesības deleģēt valdes locekļa aizvietotāju.

Vienlaikus, ņemot vērā regulā noteikto, ka valdei jānodrošina saskaņotība ar “Apvārsnis Eiropa” un Digitālās Eiropas programmām, ir nepieciešama cieša sadarbība starp Aizsardzības ministriju, Vides aizsardzības un reģionālās attīstības ministriju un Izglītības un zinātnes ministriju. Tādēļ nepieciešams noteikt, ka Vides aizsardzības un reģionālās attīstības ministrijai un Izglītības un zinātnes ministrijai, pēc nepieciešamības, jāsniedz atbalsts un ekspertīze Aizsardzības ministrijas deleģētajam pārstāvim.

Ministru prezidenta biedrs, aizsardzības ministrs Dr. Artis Pabriks

K. Kadeģis, 67335030

[karlis.kadegis@mod.gov.lv](mailto:karlis.kadegis@mod.gov.lv)